Laurynas Birutis

**Laurynas Birutis** (g. 1997 m. rugpjūčio 27 d.) – Lietuvos krepšininkas, rungtyniaujantis Kauno „Žalgirio“ klube, vidurio puolėjo pozicijoje.

## Biografija

Gimė Šiauliuose, ilgamečio „Šiaulių“ klubo žaidėjo Sigito Biručio šeimoje.

## Karjera

Nuo 2014 m. priklausė Kauno „Žalgiriui“, rungtyniavo dublerių komandoje. 2016 m. sausio 5 d. rungtynėse prieš Jonavos „Petrochemos“ komandą atkovojo 23 kamuolius ir taip pasiekė Nacionalinės krepšinio lygos (NKL) atkovotų kamuolių rekordą. Tą patį sezoną su dublerių komanda iškovojo lygos sidabrą, finale nusileidus Marijampolės „Sūduvai“.

### Karjera nuomos pagrindais
2016 m. balandžio 14 d., po sėkmingo NKL sezono, kuriame vidutiniškai pelnydavo 17,4 taško, atkovodavo 9 kamuolius, atlikdavo 1,4 rezultatyvaus perdavimo ir blokuodavo 2 metimus, Birutis buvo pakviestas prisijungti prie Prienų–Birštono „Vytauto“ komandos Lietuvos krepšinio lygoje (LKL).
Balandžio 15 d. jis debiutavo LKL rungtynėse, pelnė 17 taškų ir atkovojo 4 kamuolius, tačiau komanda pralaimėjo rezultatu 89:92. Po dviejų dienų iškovojo pirmąją pergalę LKL (96:89 prieš Klaipėdos „Neptūną“), pelnė 19 taškų ir atkovojo 6 kamuolius, pagal naudingumą buvo antras komandoje.

2017–2018 m. sezonui buvo paskolintas „Šiaulių“ klubui. Pasižymėjo rezultatyviu žaidimu, 2018 m. Karaliaus Mindaugo taurės ketvirtfinalyje prieš „Žalgirį“ pelnė 35 taškus, atkovojo 11 kamuolių, atliko 2 rezultatyvius perdavimus ir blokavo vieną metimą.
LKL čempionate vidutiniškai rinko 14,9 taško ir atkovojo 11 kamuolių. Sezono pabaigoje buvo pripažintas LKL reguliariojo sezono MVP ir geriausiu jaunuoju žaidėju. Taip pat padėjo „Šiaulių“ klubui iš paskutiniųjų vietų pakilti į 5-ąją turnyrinės lentelės poziciją. 

### Debiutas Eurolygoje
2018–2019 m. sezone atstovavo Kauno „Žalgirio“ pagrindinei komandai. Sezono pradžioje patyrė traumą, kurią kentėdamas žaidė pusę sezono ir negalėjo tinkamai treniruotis.

### Karjera nuomos pagrindais
Į aikštelę po reabilitacijos grįžo 2019 m. lapkritį, kai vėl buvo paskolintas Prienų komandai. Atsigavęs po traumos, vidurio puolėjas Lietuvos krepšinio lygoje rinko 15,2 taško (2-as rezultatas lygoje), 7 atkovotus kamuolius (2-as) ir 20,4 naudingumo balo (1-as).

### Karjera užsienyje
2020 m. rugpjūčio pabaigoje pasirašė dvejų metų sutartį su Ispanijos Santjago de Kompostelos „Obradoiro CAB“ klubu, žaidžiančiu ACB čempionate.

### Sugrįžimas į Eurolygą
2022 m. birželio pradžioje sugrįžo į Kauno „Žalgirį“ ir pasirašė dvejų metų sutartį.
2024 m. balandžio pradžioje sutartis buvo pratęsta dar vieneriems metams.
2025 m. liepos pradžioje buvo pasinaudota sutartyje numatyta galimybe ją pratęsti dar metams.

## Lietuvos jaunimo ir vyrų rinktinės
Laurynas Birutis su Lietuvos jaunučių iki 16 m. rinktine dalyvavo 2013 m. Europos čempionate Ukrainoje. Su U-18 rinktine 2015 m. Europos čempionate Graikijoje iškovojo bronzos medalius, o su U-20 rinktine 2016 m. čempionate Suomijoje – sidabro. 2017 m. Europos čempionate Kretoje buvo antras pagal naudingumo koeficientą žaidėjas visame turnyre.

2018 m. vasario 26 d. Birutis debiutavo Lietuvos nacionalinėje vyrų rinktinėje rungtynėse prieš Kosovą, pelnė 8 taškus ir atkovojo 6 kamuolius. 2020 m. vasarį dar kartą buvo pakviestas į rinktinę – rungtynėse prieš Čekiją per 15 minučių pelnė 17 taškų.

### Dalyvavimas čempionatuose

|}

## Pasiekimai
*LKL čempionas: 2019, 2023, 2025 m.
*LKL sezono MVP: 2018 m.
*LKL geriausias jaunasis žaidėjas: 2018 m.
*LKL rezultatyviausias žaidėjas: 2018 m.
*LKL blokų lyderis: 2018 m.
*LKL atkovotų kamuolių lyderis: 2018 m.
*LKL 3× mėnesio geriausias žaidėjas
*LKL sezono naudingiausias žaidėjas: 2018 ir 2020 m.
*Karaliaus Mindaugo taurės laimėtojas: 2023, 2024, 2025, 2026 m.

## Šaltiniai